VEGA præsenterer  **VEGA|ARTS: Frontalangreb på magtbalancen***Bliv udfordret på dig selv og din omverden, når Pussy Riot og performancekunstner Christian Falsnaes fylder Store VEGA d. 23. november.*

Det russiske, feministiske protestkollektiv har siden 2011 gjort, hvad de kunne for at bekæmpe systemets skyggesider via performance, aktioner og musik. Politivold, fængselsophold og censur er fulgt i kølvandet på aktivismen, men det holder ikke kollektivet tilbage. De præsenterer til deres show i VEGA det svidende, politiske projekt *Riot Days*.

*Riot Days* er et mix af musik, dokumentaroptagelser og ætsende politiske lussinger baseret på Maria Alyokhinas memoirer af samme navn. Alyokhina har sammen med produceren Alexander Cheparukhin startet projektet som en del af, hvad de kalder Pussy Riot Theatre. *Riot Days* er produceret af Alexander Cheparukhin og instrueret af Yury Muravitsky.

De seneste 8 år har Pussy Riot trukket international opmærksomhed mod Rusland gennem uautoriserede og provokerende guerilla punk-koncerter, der senere er blevet til musikvideoer. Tematisk handler deres lyrik om feminisme, LGBT-rettigheder og modstand mod den russiske præsident Vladimir Putin.

**VEGA|ARTS: Christian Falsnaes**

Den danske performancekunstner Christian Falsnaes udvider denne aften koncertoplevelsen i VEGA med et af sine performanceværker. I sit arbejde udfordrer han gruppementalitet og magtbalancen mellem mennesker inklusiv den mellem ham og publikum. Falsnaes’ arbejde understreger vigtigheden af individets ret til selvbestemmelse, og han bruger publikums reaktioner på værkerne som platform til selvrefleksion.

VEGA|ARTS er et nyt visionært initiativ, der kobler Danmarks vigtigste spillested med ambitiøs og grænsesøgende samtidskunst i en undersøgelse af hvilke kunstneriske oplevelser brudfladerne mellem de kunstneriske felter og publikum kan generere. Over en etårig periode (maj 2019 til maj 2020) vil VEGA|ARTS inkludere performances, installationer, udstillinger, talks, workshops og tematiske greb.

**Fakta om koncerten**Pussy Riot (RUS) + Christian Falsnaes (DK)
Lørdag d. 23. november kl. 20.00
Store VEGA, Enghavevej 40, 1674 København V
Billetpris 275 kr. + gebyr

Billetsalget starter i dag via vega.dk og Ticketmaster.